刘子翚
靖康改元四十韵
肉食开边釁，天骄负汉恩。
阴谋招叛将，喋血犯中原。
饮马江河竭，鸣笳宇宙喧。
氛埃缠帝座，猰{左犭右俞}吸宫垣。
鼓锐梯飞壁，弯强矢及门。
黔黎惊瓦解，冠盖尽星奔。
走辙秦城地，浮航楚峡村。
画堂空锁钥，乐府散婵媛。
夜诏闻传玺，春王记改元。
三辰光尽匿，四海浪横翻。
伏阁惟群彦，兴邦在一言。
雉城期必守，虎旅更增屯。
龙困虽忧蚁，牛赢尚覆豚。
谋成擒颉利，义可绝乌孙。
坚壁师弥老，穷兵火自燔。
钩鱼犹假息，幕燕暂游魂。
恳款情先露，诛锄党实繁。
横磨非嗜杀，下策且和番。
割地烦专使，要盟胁至尊。
赐弓垂拱殿，留宴玉津园。
回骑桑乾北，游军广武原。
驱驰无立草，剖斲露空坟。
太子悲秦粟，明妃泣汉轩。
敌情终未测，邻好久宜敦。
晋赵封疆远，金汤阻固存。
短衣求李广，长啸得刘琨。
御极朝仪盛，胪传诏语温。
神霄分别仗，法驾引双辕。
内柳东风软，宫花丽日暄。
闾阎多喜气，箫鼓送芳樽。
运契天同力，时危祸有根。
覆车宜自戒，曲突更深论。
落拓江南士，飘零寒北潘。
蚤尝专翰墨，晚厌属橐鞬。
拔剑思摩垒，怀书拟叩阍。
蹉跎谋不遂，感激气潜吞。
野迥寒烯照，楼高暮雨昏。
望乡心恍惘，忧国涕潺湲。
仄席勤谘访，垂绅乐引援。
鵷鸾方竞集，短翼待腾骞。